                                               
1 нче дәрес.
[bookmark: _GoBack]Тема: Фонетика һәм орфоэпия. Лингвистика бүлеге буларак фонетика һәм орфоэпия. Сөйләм органнары, сөйләм авазлары булдыруда аларның урыны. Аваз һәм фонема
Максат:  1. Фонетика, орфография, орфоэпия турында төшенчә бирү, “хәреф” һәм “аваз” төшенчәләрен аера белергә өйрәнү, авазларның ясалу урыннары турында күзаллау булдыру,  фонема төшенчәсен формалаштыру 
2. Балаларда анализлау, гомумиләштерү күнекмәләрен булдыру, үзара ярашып эшләү күнекмәләрен үстерү,  аваз белән хәрефне аера алу күнекмәләрен ныгыту. 
3. Мөстәкыйль эшчәнлекне үстерү. Тел үзенчәлекләрен өйрәнүгә кызыксыну тәрбияләү.
Планлаштырылган нәтиҗәләр:
Метапредмет - Аваз һәм хәрефләрне аера; татар телендәге авазларга характеристика бирә белү.
Регулятив универсаль уку гамәлләре:  уку хезмәтендә үзенә максат куя, бурычларны билгели белүе; уку хезмәтеңә бәя бирә,мөһим бәйләнешләрне аерып чыгару нигезендә кагыйдә формалаштыра белүе.
Танып белү универсаль уку гамәлләре: дәрестә алган белемнәрдән файдаланып сорауларга җавап бирү.
Коммуникатив  универсаль уку гамәлләре: үз фикереңне төгәл аңлата,әңгәмәдәшеңнең фикерен тыңлый белү
Предмет- тел буенча биремнәрне аңлы башкару күнекмәсе булдыру.
Шәхескә кагылышлы: Иптәшләре белән уртак тел таба ,аларның фикерен тыңлый беләрүе
Җиһазлау:  фонетик зарядка өчен күрсәтмәлелек, ноутбук, тема буенча презентация материалы
Сылтамалар:
 https://intertat.tatar/pages/online-orfografiya-tatarcha-d-res-yaz
https://forms.gle/xUoJ5Q6qWzCrUuy76 
https://drive.google.com/drive/u/0/my-drive
Дәрес барышы
I.Ориентлаштыру-мотивлаштыру этабы.
Укучыларны барлау.
Дәрескә уңай халәт тудыру.
Мин бүгенге дәресебезне күренекле татар галиме, әдип, педагог Р.Фәхретдин хәдисе белән башлыйсым килә.  "... Галим яки гыйлем өйрәнүче вә яхуд гыйлемне сөюче булып йөр. Гыйлемне дошман күрүче булудан саклан, һәлак булырсың!"- дигән ул. Р.Фәхретдин дәвамчылары без бит инде ул. Гыйлем өйрәнүебезне дәвам итик, укучылар. (Слайд №2)
II.Белемнәрне актуальләштерү,тигезләү.
4 нче сыйныфта үтелгәннәрне искә төшерү 

III. Уку мәсьәләсен кую.
 Логик хаталарны табыгыз. (Слайд №3)
Шигырьне уку һәм хаталарын әйтү.
Адашкан хәрефләр.

Ничек булса да булган
Авазлар язган юлдан,
Чит сүзләргә кергәннәр
Һәм адашып йөргәннәр.
Карлыгач пешеп утырган
Су буенда кунакта,
Ә карлыган очып йөргән
Зәңгәр күктә еракта.
Сәләй Вагыйзов
Укытучы: Укучылар, нинди нәтиҗә ясыйбыз?
Нәтиҗә ясау. Әгәр без сүздәге бер генә хәрефне дөрес язмасак та, бер генә авазны дөрес әйтмәсәк тә бөтен бер сүзнең дә, җөмләнең дә мәгънәсе үзгәрә.
Укытучы: Әйе. Дөрес сөйләшсәк кенә, мәгънәне аңлап була. Бик зур рәхмәт сезгә. Димәк, укучылар, без бүген нинди темага сөйләшәчәкбез?
Укучылар. Без бүген авазлар, хәрефләр һәм аларның ясалышы турында сөйләшәчәкбез.
Укытучы. Бик дөрес, укучылар.  
IV. Уку мәсьәләсен өлешләп чишү.
Укытучы: Аваз дигәч без нинди органнарыбыз белән аны тоябыз? 
Укучылар:  колак белән тоябыз
 Укытучы:    Колак нишли?
 Укучылар:  Колаклар ишетә. 
 Укытучы: Ә кеше нинди органнары белән аваз бирә? 
Укучы: Авыз белән аваз бирә
 Укытучы: Бик дөрес, укучылар. Нәтиҗә ясыйк әле
Нәтиҗә ясау: Авазны без колак белән ишетәбез, авыз белән әйтәбез. 
Укытучы: Укучылар, сөйләм авазлардан тора. Аларны тел белеменең фонетика дип атала торган бүлеге өйрәнә.  Сүзләрне дөрес әйтергә орфоэпия өйрәтә.  (Слайд №4)
Аваз – сөйләмнең таркалмый торган иң кечкенә берәмлеге.
 Фонема – телдәге сүзләрне һәм морфемаларны төзи, аларны бер-берсеннән аерырга ярдәм иткән аваз системасының иң кечкенә берәмлеге. Татар телендә - 12 сузык, 28 тартык фонема бар
Авазлар сөйләм органнары ярдәмендә ясалалар. (Слайд №5) 
Авазлар ясалуда төп рольне бугаз уйный. Күрсәтегез әле, сезнең бугазыгыз кайда урнашкан?
Бугазда тавыш ярылары дип атала торган мускул җепселләре бар.Тотып карасагыз сез аны үзегез дә сизәсез.Алар ачыла да, ябыла да. Шуның белән бәйле рәвештә, үпкәләрдән килгән һава агымы тавыш һәм шау барлыкка китерә. Ә тавыш һәм шау, авыз куышлыгында иреннәр, тешләр, тел, кече тел, аңкаулар ярдәмендә үзенчәлекле төсмерләр алып, сөйләм авазларына әйләнәләр.Авазлар ике төргә бүленәләр. (Слайд №6)
Сузык авазлар. Тавыштан гына торалар. Аларны әйткәндә, һава агымы авыз куышлыгыгыннан бернинди тоткарлыкка очрамыйча чыга, шуңа күрә аларны сузып була.
Тартык авазлар  исә, тавыштан һәм шаудан яки шаудан гына торалар. Аларны әйткәндә, һава агымы авыз куышлыгында төрле тоткарлыкка очрый
- Әйдәгез, бергәләп бу  авазларны әйтеп карыбыз. (Слайд № 7)
-Үпкәдән килә торган һава агымы аваз куышлыгында(эчендә) тоткарлыкка очырыймы? 
-Әйе, очрамый.
Шулай булгач,  бу авазлар, нинди авазлар булалар?(Сузык авазлар)
-Әйдәгез,  авазларны әйтеп карыйбыз. 
-Бу авазларны әйткәндә үпкәдән килгән һава агымы аваз куышлыгында тоткарлыкка очрыймы? (Әйе, очрый)
-Шулай булгач, укучылар, болар нинди авазлар булалар инде? ( тартык авазлар)
Бугаздан һава агымы ике төрле юл белән чыгарга мөмкин. Күпчелек очракта ул авыз куышлыгы аша чыга. [м], [н], [ң] .
-Бу авазларны да әйтеп карыйк әле.(м,н,ң). Әлеге авазларны әйткәндә үпкәдән килә торган һава агымы авыз куышлыгыннанмы әллә  борын куышлыгыннан чыгамы? (борын куышлыгыннан)
Әйе, укучылар, борын куышлыгыннан чыга. Шуңа күрә аларны борын авазлары дип атыйбыз. Бу авазларны әйткәндә , йомшак аңкау түбән төшеп, һава борыны куышлыгыннан уза. 
Әлеге авазларга беткән исемнәргә күплек санда һәм чыгыш килешендә борын авазыннан башланган  кушымчалар ялгана. Мәсәлән, (Слайд №8)
· Укучылар, нинди нәтиҗә ясыйбыз? 
Нәтиҗә: Ясалышларына карап авазлар: 1) тавышлы авазлар, 2) шаулы авазлар, 3) борын авазларына бүленәләр
· Авазларны, язудагы хәрефләр белән бутамас өчен, [ ] җәяләр эчендә бирәләр. 
Мәктәп сүзе- [м ], [ ә], [к ], [ т], [ ә], [п ] авазларыннан тора. (Слайд №9)
· Бер аваз төрле хәрефләр белән белдерелергә мөмкин.Мәсәлән: төзелеш, борылыш, сүзсез сүзләрендә [ ө], [ о], [з ] авазлары ө һәм е, о һәм ы, з һәм с хәрефләре белән белдерелгәннәр. Төзөлөш, боролош, сүссес дип әйтеләләр, төзелеш. Борылыш, сезсез дип язылалар. Бер үк хәреф берничә төрле авазны белдереп килә ала. Көз-кыш, гүзәл-гади ветеран-вакыйга сүзләрендәге к хәрефе  [ к] һәм[къ ], г хәрефе [г ]һәм[гъ ], в хәрефе [ в] һәм[ w]авазларын белдерәләр.
Ял минуты. Әйдәгез, ял итеп алабыз (Слайд №10)1) Бер авазга гына билге булып йөргән хәрефкә беткән сүз әйтелсә, куллар белән бер тапкыр чәбәклибез; ике авазга билге булып йөргән хәрефкә беткән сүз әйтелсә ике тапкыр чәбәклибез.
Сүзләр: бармак(2), ана(1), җәя(2), әби(1), аю(2), иләк(2), мәктәп(1), Сабиров(2), урман(1), актив(2), чәе(2)
2) Фонетик зарядка. Дөрес итеп әйтәбез
Зәңгәр, казан, кымыз, һава, шәһәр, гөнаһ, чиләк, мәчет, күмәч, дәү, адым, съезд, хәтер, ахыр, оҗмах, тәэмин, Коръән, җир, гаҗәп, таҗ.
V.   Белем-күнекмәләрне ныгыту. (Слайд №11-12)
Бирем 1. Түбәндәге сүзләрдәге авазларны күрсәтергә.
I в. – яшьлек, болыт. [й][ә][ш][л][э][к], [б][о][л][о][т]
II в. – юньле, өлеш. [й][ү][н][л][э], [ө][л][ө][ш]
Бирем 2. Бирелгән сүзләрдә бер хәреф икешәр авазга билге булып килгән. Сүз нинди хәрефләр һәм авазлар турында бара? 
Кадерле, теләк, казан, үрнәк, галим, гасыр, иген, гүзәл, вакыт, давыл, вагон
Бирем 3. Төшеп калган хәрефләрне куеп языгыз 
I в. –  ил_ам, бә_ет, _әйкәл, _ава, мә_әббәт, _әзер, падиша_, пө_тә, ша_ит, _өрмә.
         II в. – иртә_ге, мә_ге, төше_ке, ча_гы, боры_гы, бәрә_ге, я_гын,                                 Чы_гыз, җи_ел, туга_кай
https://intertat.tatar/pages/online-orfografiya-tatarcha-d-res-yaz 
VI. Уку эшчәнлеген йомгаклау. Рефлексия. 
Тест эшләү  (Слайд 13-14)
 https://forms.gle/xUoJ5Q6qWzCrUuy76 
(Җаваплар укытучының   https://drive.google.com/drive/u/0/my-drive битенә килә).
- Ә хәзер җавапларны тикшерәбез. Билге куябыз 
Без бүген дәрестә нәрсә эшләдек?
-Дәрестән үзегезгә нинди яңалыклар алдыгыз?
-Нинди нәтиҗә ясарбыз?
-Сезгә дәрес ошадымы? 
-Ә үзегезнең эшчәнләгегез турында нәрсә әйтерсез?                                                                                                            -Кем үзен “5” легә лаек дип саный?                                                                                                    -Үзенә “4” ле билгесе куючылар бармы?                                                                                           -Кем әле белемем җитәрлек түгел дип уйлый?                                                                                         -Димәк,укучылар, бүгенге дәресне аңладыгыз дип ышанып калам. Алдагы дәрестә тагын да ныгытырсыз.   
 Йомгаклау. Укучылар эшчәнлеген бәяләү, билгеләр кую.
Өй эше: 1) “Көн күрке – кояш, күңел күрке – уйлар” мәкалендә ике авазга билге булып йөри торган хәрефләрнең асларына сызарга, авазларын транскрипциядә күрсәтергә
2) Әлеге мәкальне ничек аңлыйсыз? Кечкенә күләмле инша язарга.
Дәрес тәмам. Сау булыгыз, укучылар.

	










